b"\n_START_ARTICLE_\nHomoioi\n_START_PARAGRAPH_\nEls homoioi (llat\xc3\xad homoei) era el nom amb qu\xc3\xa8 s'anomenava als ciutadans d'Esparta a l'antiguitat. El terme ve del grec antic \xe1\xbd\x8d\xce\xbc\xce\xbf\xce\xb9\xce\xbf\xce\xb9, H\xc3\xb3moioi, que significa literalment \xc2\xabels semblants\xc2\xbb en oposici\xc3\xb3 als que tenia alguna classe de limitaci\xc3\xb3 (hypomeiones, \xe1\xbd\x91\xcf\x80\xce\xbf\xce\xbc\xce\xb5\xce\xaf\xce\xbf\xce\xbd\xce\xb5\xcf\x82). S'utilitzava igualment la traducci\xc3\xb3 \xc2\xabels pars\xc2\xbb per posar l'accent sobre el car\xc3\xa0cter aristocr\xc3\xa0tic d'Esparta._NEWLINE_La distinci\xc3\xb3 entre ciutadans espartans no formava part de les antigues lleis i no \xc3\xa9s esmentada abans de Xenofont, que adscriu aquesta instituci\xc3\xb3 a Licurg. Cada homoei tenia un tros de terra, per\xc3\xb2 amb el temps alguns ciutadans van perdre les seves terres per diverses causes, i com que llavors no podien contribuir a les despeses de la syssitia i perdien alguns drets rebaixant la seva condici\xc3\xb3, va sorgir la condici\xc3\xb3 d'hipomei\xc3\xb3. Els homoei van tenir tot el poder pol\xc3\xadtic a Esparta i exercien quasi tots els c\xc3\xa0rrecs p\xc3\xbablics._NEWLINE_Els criteris de la ciutadania espartana eren particularment selectius. Els homoioi havien de descendir d'un pare ciutad\xc3\xa0 i d'una mare filla de ciutad\xc3\xa0. A m\xc3\xa9s, per tenir l'estatut d'homoioi, els individus havien d'aconseguir l'agog\xc3\xa9, l'educaci\xc3\xb3 espartana del ciutad\xc3\xa0. Finalment, tenien l'obligaci\xc3\xb3 de participar en el banquet dels ciutadans, el syssition, portant-hi la seva quota d'aliments, o pagant-la. _NEWLINE_El cos dels homoioi era tan restringit que s'estima el seu nombre en uns 1.200 en el moment de la gran derrota d'Esparta en la lluita contra Tebes a Leuctres (371 aC). Les p\xc3\xa8rdues, probablement de l'ordre de 400 hoplites, privaren la ciutat d'un ter\xc3\xa7 del cos c\xc3\xadvic. La p\xc3\xa8rdua d'influ\xc3\xa8ncia d'Esparta al segle III aC quedaria vinculada a aquesta restricci\xc3\xb3 del nombre dels homoioi, fenomen designat pels historiadors pel nom d'oligantropia._NEWLINE_La traducci\xc3\xb3 cl\xc3\xa0ssica \xc2\xabels Iguals\xc2\xbb, que va ser recuperat amb la Revoluci\xc3\xb3 Francesa, \xc3\xa9s de fet inexacte. El terme no el van utilitzar els primers historiadors grecs, Her\xc3\xb2dot i Tuc\xc3\xaddides. Es troba per contra en els escrits de X\xc3\xa9nophon i d'Arist\xc3\xb2til."